**Til skogeiere i Etnedal berørt av stormskader!**

Mange skogeier er hardt rammet av stormen og vi i kommunen har stor forståelse for at stormskader i egen skog kan føles som en fortvilet situasjon for mange.

Det er nå flere instanser som jobber med å få oversikt over situasjonen, og det er viktig å ha dialog med sin tømmerkjøper om omfang og plan for opprydding og hogst.

Det er organisert kartlegging ved hjelp av helikopter og fotografering. Dette er utført av Skogbrand Forsikring i dialog med tømmeromsetningsorganisasjonene og Statsforvalteren. Kommunen har fått tilgang til bildene og vi har begynt å gjøre oss kjent med disse. Det jobbes også med å skaffe tilgang til satellittdata for å få oversikt over skadebildet med hjelp av NIBIO.

Vi har vært i kontakt med mange av dere skogeiere, noe som også har bidratt til å skaffe oss overblikk.

De største skadene har vi registrert i fra Fjellsbygda/Hestekind og Bruflat og sørover mot Høljerast. Det er også store skader oppe på åsen i området Høgberget, Haustseterfjellet og Midtseterhøgde.

Det er viktig at alle skogeiere gjør seg kjent med situasjonen i egen skog. Har du stormskader må du sjekke om du har stormskadeforsikring. De som har forsikring hos Skogbrand må melde skade. Dette kan gjøres her. <https://www.skogbrand.no/meld-skade>

Det er viktig at det meldes skade til forsikringsselskapet så fort som mulig, og det må ikke startes avvirkning før forsikringsselskapet har taksert skaden.

Kommunen samarbeider med skogeierorganisasjonene, entreprenører, Statsforvalteren og andre for å ta vare på verdiene best mulig.

**Skogfond**

Midler fra skogfondet kan brukes til opprydding i vindfelt i skog når dette inngår som et nødvendig og anbefalt tiltak for å forebygge skader på skog.

Ved opprydding og uttak av vindfelt skog som gir inntekt i form av en virkesverdi, er vår vurdering at bare underskuddet bør kunne dekkes med skogfond (i likhet med tynning). Å dekke hele driftskostnaden kan potensielt gi økonomisk uforsvarlige investeringer, jamfør skogfondforskriften §§ 4 og 1.

Opprydding av vindfall er et farlig arbeid. Arbeid med vindfall må kun gjøres av personer med kompetanse til dette!

Det vil bli arrangert et kurs i vindfallhogst i regi av skogkurs 11. desember. Mer informasjon kommer.

Det planlegges også et informasjonskurs for skogeiere. Det vil bli sendt ut invitasjon når tidspunkt er bestemt.